Kaylee McKeown

Kaylee McKeown (s. 12. heinäkuuta 2001) on australialainen uimari, joka on erikoistunut selkäuintiin. Hän on viisinkertainen olympiavoittaja ja kuusinkertainen maailmanmestari.

McKeown sijoittui pitkän radan MM-kilpailuissa 2017 neljänneksi 200 metrin selkäuinnissa ja saavutti hopeaa sekajoukkueiden 4 × 100 metrin sekauintiviestissä, jossa hän ui vain alkuerässä. Vuonna 2018 hän sijoittui Kansainyhteisön kisoissa neljänneksi niin sadan kuin 200 metrinkin selkäuinnissa ja oli Tyynenmeren-mestaruuskilpailuissa viides molemmilla matkoilla. Pitkän radan MM-kilpailuissa 2019 hän saavutti hopeaa 200 metrin selkäuinnissa ja oli 50 metrillä neljäs sekä 100 metrillä viides. Naisten 4 × 100 metrin sekauintiviestissä hän saavutti hopeaa mutta jälleen vain alkuerässä uineena. Kesälle 2021 siirretyissä Tokion olympialaisissa hän voitti kultaa 100 metrin selkäuinnissa olympiaennätyksellä 57,47, jolla hän jätti hopeamitalisti Kylie Massen 0,25 sekunnin päähän. Neljä päivää myöhemmin McKeown voitti kultaa 200 metrin perhosuinnissa ajalla 2.04,68 ja voitti Massen 0,74 sekunnilla. Kolmannen kultamitalinsa McKeown saavutti 4 × 100 metrin sekauintiviestissä, jonka avausosuudella hän oli Massea niukasti hitaampi ajallaan 58,01. McKeown saavutti lisäksi pronssia sekajoukkueiden 4 × 100 metrin sekauinnissa, jonka avausosuudella hän ui ajan 58,14.

McKeown saavutti Budapestin MM-kilpailuissa 2022 kultaa 200 metrin selkäuinnissa ajalla 2.05,08 sekä hopeaa 200 metrin sekauinnissa ja molemmissa 4 × 100 metrin sekauintiviesteissä. Saman vuoden Birminghamin Kansainyhteisön kisoissa hän sai kultaa 100 metrin selkäuinnissa ajalla 58,60, 200 metrin selkäuinnissa ajalla 2.05,60 ja molemmissa sekauintiviesteissä, hopeaa 200 metrin sekauinnissa ja pronssia 50 metrin selkäuinnissa. Vuoden päätteeksi hän saavutti Melbournen lyhyen radan MM-kilpailuissa kultaa 100 metrin selkäuinnissa ajalla 55,49 ja 200 metrin selkäuinnissa ajalla 1.59,26, hopeaa 4 × 100 metrin sekauintiviestissä ja pronssia 200 metrin sekauinnissa. Fukuokassa 2023 hän voitti pitkän radan maailmanmestaruudet kaikilla selkäuintimatkoilla: 50 metrillä ajalla 27,08, 100 metrillä ajalla 57,53 ja 200 metrillä ajalla 2.03,85. Lisäksi hän sai hopeaa molemmissa 4 × 100 metrin sekauintiviesteissä.

McKeown voitti Pariisin olympialaisissa 2024 kultaa 100 metrin selkäuinnissa ajalla 57,33 ja 200 metrin selkäuinnissa ajalla 2.03,73. Lisäksi hän saavutti hopeaa 4 × 100 metrin sekauintiviestissä sekä pronssia 200 metrin sekauinnissa ja sekajoukkueiden 4 × 100 metrin sekauintiviestissä. Singaporen pitkän radan MM-kilpailuissa 2025 hän sai kultaa 100 metrin selkäuinnissa ennätyksellään 57,16 ja 200 metrin selkäuinnissa ajalla 2.03,33 sekä hopeaa naisten 4 × 100 metrin sekauintiviestissä.

McKeown ui kesäkuussa 2021 Adelaidessa 100 metrin selkäuinnissa pitkän radan maailmanennätyksen 57,45. 200 metrin selkäuinnin maailmanennätyksen 2.03,14 hän ui maaliskuussa 2023, ja 50 metrin selkäuinnin maailmanennätyksen 26,86 Budapestin maailmancupin kilpailussa lokakuussa 2023. Lyhyellä radalla hän on uinut 200 metrin selkäuinnin maailmanennätyksen 1.58,94 marraskuussa 2020 ja 100 metrin selkäuinnin maailmanennätyksen 54,56 Australian mestaruuskilpailuissa syyskuussa 2024. 50 metrin ennätyksensä 25,36 hän ui Kiinan maailmancupin kilpailussa lokakuussa 2024.

Kaylee McKeownin sisko Taylor McKeown on myös maajoukkueuimari.

 Lähteet 

Luokka:Australialaiset uimarit
Luokka:Australialaiset olympiavoittajat
Luokka:Vuonna 2001 syntyneet
Luokka:Elävät henkilöt